《贺明府林敦所先生六十一华诞歌》
明代·湛若水

所翁泉翁对门居，而子我孙缔亲知。泛我天湖日谐嬉，我造花径欣萦纡。

花甲重逢君初度，一阳生处君得之。寿筵倒迎南极老，引满再来安期卮。

海屋无论添筹算，窥户且有偷桃儿。缕舞浑脱千龄鹤，鼓瑟来听九助龟。

君今行年已耳顺，我亦倦勤将耄期。我年九十君六十，君跻九十我百馀。

尔时把手超六合，甲子不管谁何拘。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。